Фарміраваць даследчую культуру вучняў з пачатковай школы Пачатковая школа з’яўляецца адным з першасных этапаў фарміравання даследчай культуры школьнікаў. Падрыхтоўка дзяцей да даследчай дзейнасці, навучанне іх уменням і навыкам даследчага пошуку сталі для мяне адной з вядучых задач у рабоце. Гэта вельмі важна, бо самыя каштоўныя і трывалыя веды здабываюцца самастойна, падчас уласных творчых пошукаў. Сёння разам з традыцыйнымі метадамі навучання вялікая ўвага ўдзяляецца актыўным метадам пазнання, калі настаўнік не проста дае гатовыя веды, а дапамагае дзіцяці вучыцца і развівацца, стварае ўмовы, пры якіх школьнік сам даследуе вучэбны матэрыял, фарміруе паняцце пра прадмет і авалодвае спосабамі пошукавай творчай дзейнасці. Да даследчай дзейнасці далучаю вучняў паступова, пачынаючы з 1 класа. Спачатку праз даступныя творчыя заданні, якія выконваюцца на ўроках “Чалавек і свет”, рускай мовы і літаратурнага чытання, працоўнага навучання і ў форме калектыўных творчых спраў, што праводзяцца ў пазаўрочны час. У 1 класе арганізую трэніровачныя заняткі, якія дазваляюць пазнаёміць кожнага вучня з тэхналогіяй правядзення даследавання. З першых вучэбных дзён школьнікі разглядаюць метады атрымання інфармацыі: пытанне даросламу, прагляд кніг, назіранне, пошук у інтэрнэце і інш.